Gassnova

Gassnova SF er et norsk statlig foretak som legger til rette for utvikling av teknologi som kan bidra til fangst, transport og lagring av CO2 (CCS). Det ble opprettet i  2007 som en videreføring av forvaltningsorganet Gassnova (etablert i 2005). Foretaket er lokalisert i Powerhouse, Porsgrunn. 

Morten Henriksen er adm.dir. i Gassnova SF.

Statsforetak 
Gassnova ble opprettet av myndighetene for å fremme teknologiutvikling og kompetansebygging for fangst, transport og lagring av CO2 (CCS), i tillegg til å være regjeringens rådgiver på dette feltet. Gassnova administrerer forskning- utvikling- og demonstrasjonsprogrammet CLIMIT, forvalter statens eierskap i Teknologisenteret på Mongstad (TCM) og følger opp CCS-prosjektet Langskip på vegne av myndighetene.

Langskip CCS 
Langskip er den første  hele CCS-kjeden som er vedtatt bygget i Europa, det vil si en kjede med et fangstanlegg, en transportløsning og geologisk lagring av CO2.

Langskip er navnet på den statlige satsing på CO₂-håndtering og skal demonstrere fangst av CO₂ fra industrielle kilder, transport og sikker lagring av CO₂. CO₂ skal fanges på Heidelberg Materials sementfabrikk i Brevik og på Hafslund Oslo Celsios avfallsforbrenningsanlegg i Oslo; dette prosjektet ble satt på vent i april 2023). Karbondioksidet skal gjøres flytende og hentes av skip. Deretter skal det fraktes til et mellomlager i Øygarden nordvest for Bergen for så å pumpes gjennom rør ut på sokkelen hvor det skal lagres trygt  meter under havbunnen. I første omgang er det kapasitet til 1,5 mill. tonn CO₂ per år i lageret, mens røret fra landanlegget ut til reservoaret er dimensjonert for fem millioner tonn. Northern Lights, som har ansvar for transport og lagring i Langskip, har planer om å øke kapasiteten til fem millioner tonn per år gjennom flere utbyggingsfaser og økende kundegrunnlag. Northern Lights er eid av Equinor, Shell og TotalEnergies. Det samlede kostnadsestimatet for Langskip beløper seg til om lag 27 mrd. kroner, og statens andel av kostnadene er anslått til om lag 18 mrd. kroner.

Prosjektene til Heidelberg Materials og Northern Lights var per juni 2023 mer enn halvveis bygget, og ligger an til å fange og lagre CO2 fra 2025. Celsio har satt prosjektet på vent fordi et oppdatert kostnadsestimat viser at karbonfangstprosjektet vil overstige maksimalbudsjettet i støtteavtalen med staten.  

Langskips målsetning er å gi en demonstrasjon av CO2-håndtering som bidrar til at løsningen kan tas i bruk og utvikles videre, i Norge og i Europa. Industri og myndigheter i andre europeiske land har vist interesse for Langskip, og flere er kommet til Norge for å studere byggeprosjektene.

Erfaringsrapporter 

 Regulatory lessons learned from Longship] (2022) tar for seg de regulatoriske problemstillingene og utfordringene i Langskip og hvordan disse er håndtert. Rapporten er rettet mot etterfølgende CCS-prosjekter, myndighetsaktører og andre som arbeider med å legge til rette for at CCS kan tas i bruk.

 Developing Longship – Key Lessons Learned (2020) er rettet mot etterfølgende CCS-prosjekter, myndighetsaktører og andre som arbeider med å legge til rette for at CCS kan tas i bruk.

Referanser

Eksterne lenker
 
 CCS Norway
 CLIMIT
 Teknologisenteret på Mongstad (TCM)

Norske statlige selskaper
Selskaper etablert i 2007